CELEX: 32021D0270
Language: hu
Date: 2021-01-25 00:00:00
Title: A Tanács (EU) 2021/270 határozata (2021. január 25.) az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodásnak az Unió nevében történő megkötéséről

2021.2.22.   
               
               
                  HU
               
               
                  Az Európai Unió Hivatalos Lapja
               
               
                  L 61/1
               
            
         A TANÁCS (EU) 2021/270 HATÁROZATA
         (2021. január 25.)
         az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodásnak az Unió nevében történő megkötéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 37. cikkére,
         tekintettel az Európai Unió működéséről szóló szerződésre és különösen annak 91. cikkére, a 100. cikkének (2) bekezdésére, valamint a 207. és 209. cikkére, összefüggésben a 218. cikke (6) bekezdésének második albekezdésével és a 218. cikkének (7) bekezdésével, valamint a 218. cikke (8) bekezdésének második albekezdésével,
         tekintettel az Európai Bizottságnak és az Unió külügyi és biztonságpolitikai főképviselőjének javaslatára,
         tekintettel az Európai Parlament egyetértésére (1),
         mivel:
         
                     (1)
                  
                  
                     Az (EU) 2018/104 (2) határozatnak megfelelően az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodást (a továbbiakban: a megállapodás) 2017. november 24-én aláírták, figyelemmel annak egy későbbi időpontban történő megkötésére.
                  
               
                     (2)
                  
                  
                     A megállapodás fontos lépésnek számít az Unió dél-kaukázusi politikai és gazdasági jelenlétének fokozása felé. A politikai párbeszéd intenzitásának növelésével és a területek széles körét illető együttműködés fejlesztésével a megállapodás hatékonyabb bilaterális kapcsolat alapjait fekteti le az Örmény Köztársasággal.
                  
               
                     (3)
                  
                  
                     A megállapodást jóvá kell hagyni,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodást (3) a Tanács az Unió nevében jóváhagyja.
         
         
            2. cikk
            A megállapodás 385. cikke (1) bekezdésében említett jóváhagyó okiratot az Unió nevében a Tanács elnöke helyezi letétbe (4).
         
         
            3. cikk
            
               (1)   A megállapodás 240. cikkének alkalmazásában az Unió nevében a Bizottság hagyja jóvá a megállapodásnak a földrajzi árujelzőkkel foglalkozó albizottság határozatai révén történő módosításait. Ha valamely földrajzi árujelzővel kapcsolatos kifogást követően az érdekelt felek nem tudnak megállapodásra jutni, akkor azzal kapcsolatban a Bizottság az 1151/2012/EU rendelet (5) 57. cikkében megállapított eljárás alapján álláspontot fogad el.
            
            
               (2)   A megállapodás 270. cikke (2) bekezdése első mondatának alkalmazásában a Bizottság felhatalmazást kap arra, hogy elfogadja az Uniónak a megállapodás XI. mellékletének módosításával kapcsolatos álláspontját.
               A megállapodás 270. cikke (2) bekezdése második mondatának alkalmazásában a Bizottság felhatalmazást kap arra, hogy kifogásolja a XI. melléklet Örmény Köztársaság által javasolt módosítását vagy helyesbítését.
            
         
         
            4. cikk
            
               (1)   A megállapodás V. címe 9. fejezetének 3. alszakasza (Földrajzi árujelzők) alapján oltalomban részesített megnevezést minden olyan gazdasági szereplő alkalmazhatja, amely a vonatkozó termékleírásnak megfelelő mezőgazdasági terméket, élelmiszert, bort, ízesített borászati terméket vagy szeszes italt forgalmaz.
            
            
               (2)   A megállapodás 301. cikkének megfelelően a tagállamok és az Unió intézményei érvényesítik a megállapodás 297–300. cikke szerinti oltalmat függetlenül attól, hogy ezt valamely érdekelt fél kérte-e.
            
         
         
            5. cikk
            A megállapodás nem értelmezhető úgy, mint amely olyan jogokat biztosít vagy kötelezettségeket ír elő, amelyekre közvetlenül hivatkozni lehet az uniós és tagállami bíróságok és törvényszékek előtt.
         
         
            6. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. január 25-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  2018. július 4-i egyetértés (a Hivatalos Lapban még nem tették közzé).
         
            (2)  A Tanács (EU) 2018/104 határozata (2017. november 20.) az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodásnak az Unió nevében történő aláírásáról és az ideiglenes alkalmazásáról (HL L 23., 2018.1.26., 1. o.).
         
            (3)  A megállapodást a HL 2018.1.26-i 23. számának 4. oldalán hirdették ki az aláírásról szóló határozattal együtt.
         
            (4)  A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.
         
            (5)  Az Európai Parlament és a Tanács 1151/2012/EU rendelete (2012. november 21.) a mezőgazdasági termékek és az élelmiszerek minőségrendszereiről (HL L 343., 2012.12.14., 1. o.).